Verloop van lewe moeilik te begryp | Netwerk24
Verloop van lewe moeilik te begryp
Deur Gewone Mens, Gauteng 08 Augustus 2018 00:01
Ek aanvaar graag Barnard Beukman, Beeld-redakteur, se uitnodiging (04.08) om as gewone Suid-Afrikaner my mening te gee.
Deur die verloop van my lewe het ek deur duisende vrae geworstel en probeer antwoorde of oplossings vind. Hoe harder ek probeer het, hoe meer verward het ek geraak.
Net so min as wat ek kan verklaar waar kry die blomme hul kleur, die rose hul geur of wie het die bokmakierie leer roep, net so min sal die mens die verloop van die lewe verstaan.
Wat ek wel deur alles geleer het, is om op te hou wegkruip van die waarheid. Daar is slegs een waarheid en dit is opgeteken in die Skrif, waar daar duidelik gesê word dat daar ’n tyd vir alles is.
Daarom sal ek nie langer toelaat dat iemand soos Julius Malema my ontstel nie. As ek wil haat, sal ek haat, as ek wil gee, sal ek gee, as ek wil praat, sal ek praat. Tog het ek alweer gedink as ek Salomo se wysheid en Elon Musk se geld gehad het, kon ek dalk iewers iemand se lot verlig het.
Meer oor: Barnard Beukman | My Stem